Veebruar 2016

**Veebruar 2016**, kroonika

2016. aasta veebruar algas esmaspäeval ja lõppes 29 ööpäeva pärast esmaspäeval.

## [[1. veebruar]]
*2016. aasta veebruari enesetapurünnak Kabulis
*2016. aasta Ameerika Ühendriikide presidendivalimised: 
** Ameerika Ühendriikides Iowa osariigis toimusid Demokraatliku Partei ja Vabariikliku Partei esimesed eelvalimised. Demokraatide eelvalimistel võitis Hillary Clinton ülinapilt Bernie Sandersit, neid toetas vastavalt 49,9% ja 49,6% valijatest. Vabariiklaste eelvalimised võitis 27,6% häältega senaator Ted Cruz, seni arvamusküsitlustes soosikuks olnud Donald Trump saavutas 24,3% häältega teise koha. (New York Times)
** Pärast Iowa eelvalimiste tulemuste selgumist teatasid Demokraatliku Partei kandidaat Martin O'Malley ja Vabariikliku Partei kandidaat Mike Huckabee, et loobuvad edasisest pürgimisest oma erakonna ametlikuks presidendikandidaadiks. (Newsweek)
*Ameerika Ühendriikide õhujõud korraldasid Afganistanis Nangarhāri provintsis rünnaku äärmusliku islamiliikumise Islamiriik raadiojaama pihta ja tapsid 29 liikumise võitlejat, kellest enamik oli seotud raadiojaama tegevusega. (CNN)
*Etioopia palus toidupuuduse leevendamiseks rahvusvahelist abi. (ERR)
*Hondurase võimud kuulutasid riigis välja eriolukorra, sest riigis oli vähem kui kolme kuuga Zika viirusinfektsiooni haigestunud 3469 inimest. (Milwaukee Wisconsin Journal Sentinel)
*Maailma Terviseorganisatsioon (WHO) kuulutas Zika viiruse kiire leviku tõttu välja ülemaailmse hädaolukorra. (ERR)
*Marshalli Saartel vannutati ametisse president Hilda Heine valitsuskabinet. (Rulers)
*Monaco esimese ministri (valitsusjuhina) astus ametisse Serge Telle. (Rulers)
*Šveitsis Genfis algasid ametlikult Ühinenud Rahvaste Organisatsiooni vahendatud Süüria rahukõnelused. (ERR)
*Venemaal Pihkvas toimus infopäev, kus Sihtasutus Archimedes tutvustas kohalikele noortele õppimisvõimalusi Eesti kõrgkoolides. (Vabariigi Valitsus)
*Eesti president Toomas Hendrik Ilves alustas kahepäevast töövisiiti Prantsusmaal Strasbourgis. Visiidi teisel päeval pidas ta Euroopa Parlamendis ettekande andmete vabast liikumisest. (Vabariigi President)
*Eestis tõusis kütuse- ja alkoholiaktsiis. Alkoholi aktsiisimäär tõusis 15%, diisli ja kerge kütteõli aktsiisimäär 14%, bensiini aktsiisimäär 10%. (ERR)
*Eesti tervise- ja tööminister Jevgeni Ossinovski külastas Ida-Viru maakonda. Visiidi raames arutas ta Kohtla-Järvel ja Jõhvis toimunud kohtumistel Viru Keemia Grupi masskoondamistega seotud sotsiaalseid probleeme ning kohtus Narvas sealsete linna-, haigla- ja ametiühingujuhtidega. (Vabariigi Valitsus)
*Eesti Rahvusringhääling kandis üle kahekümne tuhandenda "Päevakaja". (ERR)
*Avaldati ID-kaardi tarkvara uus versioon, millega ei saa enam anda nõrgenenud räsialgoritmile SHA-1 tuginevaid digiallkirju. (ERR)
*Mandri ja Saaremaa ning Hiiumaa vahelistel parvlaevaliinidel tõusid hinnad, keskmiselt 14%. (ERR)
*Narva avalikke bussiliine hakkas senise munitsipaalbussifirma asemel teenindama ATKO. (ERR)
*Tallinnas pandi nurgakivi laste- ja noorteteatri NUKU uuele saalile. Tseremoonial osales ka Eesti kultuuriminister Indrek Saar. (Vabariigi Valitsus)
*Ameerika Ühendriikide uus suursaadik Eestis James Desmond Melville pidas välisministeeriumis oma esimese avaliku esinemise teemal "Välispoliitika väljakutsed ja USA-Eesti suhted". (Vabariigi Valitsus)

## [[2. veebruar]]

*Euroopa Liidu ja Ameerika Ühendriikide läbirääkijad jõudsid pärast kaks päeva kestnud läbirääkimisi omavahel kokkuleppele, mille kohaselt võivad Ameerika Ühendriikide internetiettevõtted nagu Google ja Amazon säilitada ka edaspidi Euroopa Liidu kasutajate andmeid Ameerika Ühendriikide serverites. Kokkulepe vajab jõustumiseks ka Euroopa Liidu juhtorganite nõusolekut. (Reuters)
*Haiti peaminister Evans Paul teatas tagasiastumisest. (Rulers)
*Hispaania kuningas Felipe VI tegi uue valitsuse moodustamise ülesandeks Sotsialistliku Tööpartei peasekretärile Pedro Sánchezele. (Rulers)
*Hollandis Amsterdamis algas Euroopa Liidu kaubandusministrite kahepäevane kohtumine, kus Eestit esindas ettevõtlusminister Liisa Oviir. (Vabariigi Valitsus)
*Rootsis Karlstadi kesklinnas asuvas koolihoones toimus päeval tugev plahvatus, milles keegi viga ei saanud. (ERR) (Postimees)
*Suurbritannia naftatööstusettevõte BP teatas, et koondab 2017. aasta lõpuks 7000 töökohta ehk umbes ühe kümnendiku kõigist oma töötajatest. (ERR)
*Taani valitsus otsustas pikendada piirikontrolli Saksamaaga. (ERR)
*Venemaal Peterburi lähedal Krasnõi Bori alevi lähedal hakkas lekkima ohtlike tööstusainete hoidla. Jäätmejaama direktori üleskutset eriolukorra väljakuulutamiseks ei võetud kuulda. (Postimees)
*Venemaa president Vladimir Putin rahuldas Tula oblasti kuberneri Vladimir Gruzdevi tagasiastumispalve ja nimetas kuberneri ajutiseks kohusetäitjaks Aleksei Djumini. (Rulers)
*Eestit külastas Soome siseminister Petteri Orpo, kes kohtus visiidi raames Eesti kolleegi Hanno Pevkuri ja teiste siseministeeriumi ametnikega ning tutvus Tallinna uué häirekeskuse hoonega. (Vabariigi Valitsus)
*Notarite Koda teatas, et vastavalt 1. jaanuaril ilma rakendusaktideta jõustunud kooseluseadusele on Eestis jaanuari kestel registreeritud 10 kooselu. (ERR)
*Tallinnas tähistati Tartu rahu 96. aastapäeva. Selle puhul asetati pärjad Vabadussõja võidusamba jalamile ja korraldati Estonia kontserdisaalis pidulik kontsert. Pidulik kontsert peeti aastapäeva puhul ka Tartus. (Vabariigi Valitsus)
*Tallinna Linnavolikogus kukkus läbi sotsiaaldemokraatide fraktsiooni algatatud umbusaldusavaldus linnapea kohusetäitjale Taavi Aasale. Aasa süüdistati soovimatuses vabastada ametist korruptiivsetes tegudes kahtlustatavaid linnaosavanemaid Alar Näämet ja Karin Tammemäge. (ERR)

## [[3. veebruar]]

* 2016. aasta Ameerika Ühendriikide presidendivalimised: Vabariikliku Partei presidendikandidaadiks pürginud senaator Rand Paul teatas, et katkestab oma valimiskampaania. Hiljem samal päeval teatas kampaania katkestamisest ka vabariiklasest senaator Rick Santorum. (Vox) (The New York Times)
* Euroopa Liit kiitis heaks 3 miljardi euro eraldamise Türgile, toetamaks riigi toimetulekut immigrantidega Süüriast. (ERR Uudised)
* Euroopa rändekriis: Soome president Sauli Niinistö kritiseeris eduskunna ees peetud kõnes rahvusvahelisi kokkuleppeid asüüli taotlemiseks, mis on presidendi hinnangul kaasaja olukorda arvestades liiga leebed, ja leidis, et massiline sisseränne Euroopasse on hakanud ähvardama Euroopa väärtusi. (YLE News)
* Iirimaa peaminister Enda Kenny määras parlamendivalimiste toimumise kuupäevaks 26. veebruari. (ERR Uudised)
* Iisraelis Jeruusalemmas Damaskuse värava juures ründasid kolm tulirelvade, nugade ja torupommidega relvastatud palestiinlast Iisraeli politseinikke. Rünnakus sai vigastada kolm juuti, sealhulgas kaks Iisraeli politseinikku, kellest üks suri hiljem haiglas. Kõik kolm rünnaku korraldajat lasti puhkenud tulevahetuses maha. (The Times of Israel)
* Somaalia lennufirma Daallo Airlinesi lennul 159 toimus lennukis Airbus321-100 SX-BHS pommiplahvatus. Lennuk suutis maanduda, kuid üks inimene hukkus. (The Guardian) (ERR Uudised)
* Ukrainas teatas tagasiastumisest majandusarengu- ja kaubandusminister Aivaras Abromavičius, tuues põhjustena esile konflikti erakonna Petro Porošenko Blokk parlamendifraktsiooni aseesimehe Igor Kononenkoga ja tema kavandatud majandusreformide järjekindla tõkestamise. (ERR Uudised)
* Ühinenud Rahvaste Organisatsiooni erisaadik Süürias Staffan de Mistura teatas, et peatas ajutiselt Genfi rahukõnelused, mille eesmärk oli Süüria kodusõja lõpetamine. (ERR Uudised)
* Eesti peaminister Taavi Rõivas alustas kahepäevast visiiti Suurbritannias, et osaleda Süüria doonorkonverentsil. Konverentsil arutati võimalusi Süüria kodusõjale lahenduse leidmiseks ja sellest sõjast tulenenud humanitaarkatastroofi leevendamiseks. (Vabariigi Valitsus)
* Tallinnas algas Rahvusvahelise Kaitseuuringute Keskuse korraldatud kahepäevane rahvusvaheline küberjulgeoleku strateegia konverents. (Vabariigi Valitsus)
* AS Valnes ja Tallinna Haridusamet sõlmisid lepingu pilvepõhise e-õpilaspileti kasutuselevõtuks kõigis Tallinna munitsipaalkoolides. (Valnes)

## [[4. veebruar]]

* Hollandis Amsterdamis algas Euroopa Liidu kaitseministrite mitteametlik kahepäevane kohtumine, millel osales ka Eesti kaitseminister Hannes Hanso. (Vabariigi Valitsus)
* Saksamaa politsei vahistas Berliinis ja Kölnis läbi viidud terrorivastaste reidide käigus kaks alžeeria päritolu meest, keda kahtlustatakse sidemetes islamistliku äärmusorganisatsiooniga Islamiriik ja terrorirünnakute ettevalmistamises. (BBC)
* Tonga võimud kuulutasid välja Zika viirusinfektsiooni epideemia, olles saanud kinnituse, et 2 inimest on viirusega nakatunud. Kokku oli epideemia väljakuulutamise ajaks riigis 265 oletatavat haigusjuhtu. (Radio New Zealand)
* Venemaa kaitseministeerium süüdistas Türgi võime lubamatu sõjalise operatsiooni kavandamises Süüria põhjaosas. Türgi valitsus vastas süüdistustele väitega, et Venemaa üritab varjata enda poolt Süürias toime pandud sõjakuritegusid ja rõhutas, et teeb kõik vajaliku Aleppo elanike päästmiseks näljasurmast. Vastastikused süüdistused kerkisid esile olukorras, kus Süüria valitsusväed olid Venemaa toetusel sisse piiramas mässuliste kontrolli all olevat Aleppo linna. (Reuters)
* Ühinenud Rahvaste Organisatsiooni paneel avaldas seisukoha, mille kohaselt ei ole Suurbritannia otsus Wikileaksi asutaja Julian Assange kinnipidamiseks õiguspärane. Paneeli otsus ei ole ÜRO liikmesriikidele siduv. Suurbritannia võimud teatasid, et ei kavatse oma otsusest taganeda ja Rootsi prokuratuuri taotlusel väljastatud Euroopa vahistamismäärus Assange'i suhtes kehtib endiselt. Assange varjab ennast alates 2012. aastast Ecuadori Londoni saatkonnas. (BBC)
* Eesti president Toomas Hendrik Ilves allkirjastas Eesti Vabariigi 98. aastapäeva eel otsuse Eesti Vabariigi teenetemärkide andmisest. Vastavalt presidendi otsusele antakse teenetemärgid kokku 99 inimesele. (ERR Uudised)
* Eestis Tallinnas tunnustati konkursside "Aasta keskkonnategu" ja "Aasta keskkonnasõbralik ettevõte" parimaid. 2015. aasta keskkonnateo auhinna sai Eesti Kalastajate Seltsi tegevus kudevate lõhede kaitsmisel röövpüüdjate eest, 2015. aasta keskkonnasõbralikuima ettevõtte auhinna sai osaühing Baltic Fibres. Auhinnasaajad tegi teatavaks Eesti keskkonnaminister Marko Pomerants. (Vabariigi Valitsus) (Keskkonnatunnustused.ee)
* Tallinnas Estonia kontserdisaalis tähistati Eesti Kontserdi asutamise 75. aastapäeva. Üritusel osales ka kultuuriminister Indrek Saar. (Vabariigi Valitsus)
* Tallinnas Saku Suurhalli ees tulistati meest, kes sai raskelt vigastada. Kuritöös kahtlustatav peeti kinni. (Postimees) (ERR Uudised)
* Tartu Linnavalitsus otsustas katkestada bussidepoo ja gaasitankla ehitamise, sest ei pidanud reaalseks biogaasi kasutuselevõttu linna ühistranspordis konkurentsivõimelise hinnaga. (Postimees)

## [[5. veebruar]]

* Ameerika Ühendriikides New Yorgi südalinnas Lower Manhattanil kukkus hommikul kokku ehituskraana, hukkus üks ja vigastada sai vähemalt kaks inimest. (BBC)
* Indias Gujarati osariigis Navsāri ringkonnas sõitis sillalt alla Purna jõkke reisijaid vedanud buss. Hukkus 37 ja sai vigastada 24 inimest. (Hindustan Times)
* Puerto Rico kuulutas Zika viiruse leviku tõttu välja eriolukorra. (ABC News)
* Zimbabwe president Robert Mugabe kuulutas pikaajalise põua tõttu enamikus riigi maapiirkondades välja katastroofiolukorra, mis võimaldas rahvusvahelistel organisatsioonidel asuda kiiresti toiduabi organiseerimisele. (AAP/News.com.au)
* Eesti peaminister Taavi Rõivas oli visiidil Viljandi maakonnas. Muuhulgas külastas peaminister ka Viljandi Gümnaasiumi. (Vabariigi Valitsus)
* Eesti Keskerakonna esimehe Edgar Savisaare advokaat Oliver Nääs esitas Euroopa Inimõiguste Kohtule kaebuse Savisaare kõrvaldamise kohta Tallinna linnapea ametist. Kõik Eesti kohtuinstantsid olid tunnistanud ametist kõrvaldamise seaduslikuks. (ERR Uudised)
* Tallinnas algas esimest korda toimunud Kesklinna talvefestival. (ERR Uudised)

## [[6. veebruar]]

* Austrias Tirooli liidumaal Wattentaler Lizumis jäi lumelaviini alla 17 Tšehhi suusaturisti, neist vähemalt 5 hukkusid. (NBC News)
* Euroopa mitmetes linnades toimusid islami- ja immigratsioonivastase liikumise PEGIDA korraldatud meeleavaldused. Neist suurim leidis aset Saksamaal Dresdenis, seal osales umbes 8000 inimest. Lisaks toimus samas linnas ka 3500 osavõtjaga vastumeeleavaldus. Esmakordselt korraldati PEGIDA meeleavaldus Hollandis Amsterdamis, kuid seal muutus see vägivaldseks ja viis kokkupõrgeteni märulipolitseiga. (NY Daily News)
* Taiwani saart tabas kohaliku aja järgi kella 4 paiku hommikul 6,4-magnituudine maavärin, milles sai kõige enam kannatada Tainani linn. Tainanis varises kokku 17-korruseline hoone, varingus hukkus 114 inimest. (Reuters) (Focus Taiwan) (Reuters)
* Eestis Narva Hermanni linnuses toimus rahvusvahelise Frédéric Chopini konkursi ametlik lõpetamine. (Vabariigi Valitsus)

## [[7. veebruar]]

* Alžeeria parlament kiitis heaks president Abdelaziz Bouteflika parandused riigi põhiseadusse. Muuhulgas kehtestati presidendile ametiaegade piirang, mille kohaselt võib sama inimene presidendi ametis olla kuni kaks ametiaega järjest; samuti suurendati senisega võrreldes parlamendi volitusi. Opositsiooni hinnangul oli siiski tegemist vaid näiliste, mitte sisuliste reformidega demokraatia laiendamiseks. (Reuters)
* Bosnia ja Hertsegoviina pealinnas Sarajevos avaldas ligi 2000 naist meelt pearättide kandmise keelu vastu. Bosnia ja Hertsegoviina kõrgeim kohus on tunnistanud pearättide kandmise kohtutes ja teistes õigussüsteemi asutustes religioosse sümbolina ebaseaduslikuks. (BBC)
* Haiti president Michel Martelly astus seoses oma ametiaja lõppemisega presidendi ametist tagasi, ilma et riigis oleks suudetud läbi viia uusi presidendivalimisi või leppida kokku ajutise presidendi määramises. (BBC)
* Iisraelis Jeruusalemmas pussitas Sudaanist pärit illegaalne immigrant Iisraeli sõdurit ja haavas teda. Ründaja lasti sündmuskohal maha. (Reuters)
* Indias Bengaluru linnas tungis rahvusvahelise kooli territooriumile india leopard. Leopardi püüdmise käigus sai vigastada kuus selles osalenud inimest. Lõpuks õnnestus loom pärast kümnetunnist püüdmisoperatsiooni uimastada, kinni püüda ja loodusesse tagasi viia. (BBC)
* Prantsusmaal Strasbourgis kohtusid Prantsusmaa president François Hollande ja Saksamaa liidukantsler Angela Merkel. Kohtumisel arutati järgmise Euroopa Ülemkogu päevakorda ja pöörati iseäranis tähelepanu vajadusele leida Euroopa rändekriisile lahendus, milles osaleksid kõik Euroopa Liidu liikmesriigid. (Reuters)
* Põhja-Korea saatis kohaliku aja järgi kell 9.30 kosmosesse kanderaketi, mis toimetas orbiidile tundmatu objekti, ilmselt satelliidi. Põhja-Korea tegevus tõi kaasa ulatusliku rahvusvahelise kriitika, sest väidetavalt kasutati kanderaketi kosmosesse saatmisel sama tehnoloogiat, mille abil saab testida sõjalise otstarbega kaugmaarakette. ÜRO Julgeolekunõukogu lubas kehtestada Põhja-Korea vastu täiendavad majandussanktsioonid. (Reuters) (BBC)

## [[8. veebruar]]

* Araabia Ühendemiraatide peaminister Muḩammad bin Rāshid Āl Maktūm teatas ulatuslikust riigireformist, mille tulemusel likvideeritakse ja ühendatakse mitu ministeeriumi ning jagatakse mitmed senised riigiasutuste funktsioonid hangete teel eraettevõtete vahel. Lisaks luuakse õnneministri ja sallivusministri ametikoht. (BBC)
* Colombia president Juan Manuel Santos välistas rahukõnelused riigi suuruselt teise mässulise relvarühmituse Rahvusliku Vabastusarmeega, kuni viimane ei ole vabastanud nende käes olevaid pantvange. (Reuters)
* Euroopa rändekriis: Türgi Balıkesiri provintsi rannikul läks ümber paat immigrantidega, kes olid teel Kreekale kuuluvale Lesbose saarele. Hukkus vähemalt 24 inimest. (BBC)
* Hiinas ja veel mitmes Aasia riigis, aga ka mujal maailmas tähistati Hiina kalendri järgi uue aasta algust. Hiina astroloogilise süsteemi järgi algas ahviaasta. (The Telegraph)
* Kanada peaminister Justin Trudeau kinnitas, et lõpetab Kanada õhuvägede osalemise äärmusliku islamiorganisatsiooni Islamiriik vastastes operatsioonides 22. veebruaril ja viib selleks ette nähtud kuus pommituslennukit Lähis-Ida piirkonnast ära. (Reuters)
* Liibanoni parlamendis kukkus kvoorumi puudumise tõttu läbi 35. katse riigile presidenti valida. Valimised lükati edasi 2. märtsile. (Rulers)
* Läti valitsuskoalitsiooni kuuluvad kolm erakonda jõudsid kokkuleppele uue koalitsioonilepingu ja valitsusprogrammi sisus, mis võimaldab peaministrikandidaadil Māris Kučinskisel moodustada oma valitsuskabineti. (ERR Uudised)
* Myanmari parlament määras presidendivalimiste toimumise kuupäevaks 17. märtsi. (Reuters)
* Prantsusmaal algas kohtuprotsess maksupettuses kahtlustatava endise eelarveministri Jerome Cahuzaci üle. (Reuters)
* Šveitsis Zürichis ajas politsei pisargaasi ja kummikuule kasutades laiali kurdi aktivistide sanktsioneerimata meeleavalduse Türgi konsulaadi ees. Meeleavaldusel osales umbes 100 inimest, kes loopisid konsulaadihoonet kivide, lippude ja muude esemetega, protesteerides enda sõnul kurdide olukorra vastu Türgis. (Reuters)
* Venemaal Pihkva oblastis kukkus alla Venemaa relvajõududele kuulunud helikopter Mil Mi-8. Hukkus neli inimest. (Reuters)
* Eestis Ida-Virumaal Jõhvi–Tartu maanteel Rannapungerja külas toimus öösel kella 1 paiku raske liiklusõnnetus, kus põrkasid kokku Peterburi–Riia liinil sõitnud Simple Expressi buss ja veoauto. Õnnetuses hukkus lätlasest bussijuht. Haiglasse toimetati 13 reisijat, neist kolme vigastused olid rasked. (ERR Uudised)
* Eesti president Toomas Hendrik Ilves andis üle noore teadlase preemiad, mille pälvisid botaanik ja mükoloog Leho Tedersoo ning meedia ja kommunikatsiooni uurija Andra Siibak. Lisaks andis president esmakordselt üle ka IT-teadlase eripreemia, mille pälvis Dan Bogdanov. (ERR Novaator)
* Tallinna Ülikoolis toimusid rektori valimised. Teiseks ametiajaks valiti rektoriks tagasi valimiskogus 65 häält saanud Tiit Land, tema vastaskandidaat Hannes Palang sai 29 häält. (ERR Novaator)

## [[9. veebruar]]

* 2016. aasta Ameerika Ühendriikide presidendivalimised: Ameerika Ühendriikides New Hampshire'i osariigis toimusid Demokraatliku Partei ja Vabariikliku Partei teised eelvalimised. Demokraatide eelvalimised võitis senaator Bernie Sanders, vabariiklaste eelvalimised ettevõtja Donald Trump. (Vox)
* Hiinale kuuluva Hongkongi Mong Koki linnaosas puhkesid öösel kokkupõrked tsiviilisikute ja politsei vahel, kui politsei üritas tänavatelt koristada sinna hiina kalendri uusaasta pidustuste ajaks illegaalselt paigutatud toidukioskeid. Protesteerijad loopisid politseinikke kivide ja pudelitega, politsei vastas kumminuiade, pisargaasi ja hoiatuslaskudega. Kokkupõrgetes sai vigastada üle 90 inimese, 61 inimest vahistati. (BBC)
* Kreeka endine rahandusminister Giánis Varoufákis pani Saksamaa pealinnas Berliinis toimunud asutamiskoosolekul aluse üleeuroopalisele organisatsioonile Liikumine Demokraatia Euroopas 2025. Liikumise enda sõnul on selle eesmärk tagada 2025. aastaks demokraatlik ja hästi funktsioneeriv Euroopa Liit, kuid ei ole selge, kas liikumisest võib edaspidi kujuneda ka uus üleeuroopaline partei. (Reuters)
* Nigeerias Borno osariigis Dikwa linnas korraldasid kaks nais-enesetaputerroristi rünnaku pagulaslaagrile, milles hukkus üle 60 ja sai vigastada ligi 80 inimest. (Reuters)
* Prantsusmaa parlament kiitis häältega 103:26 heaks ettepaneku täiendada riigi põhiseadust nii, et valitsus saaks julgeolekukriiside ajal välja kuulutada erakorralise seisukorra, mis tuleb seejärel 12 päeva jooksul kinnitada parlamendi häälteenamusega. Sisuliselt on nimetatud kord Prantsusmaal juba ellu rakendatud, kuid selle fikseerimine põhiseaduses peaks seda kaitsma võimalike tulevaste tühistamiskatsete eest. (BBC)
* Saksamaal Baieri liidumaal Bad Aiblingi ja Kolbermoori vahel põrkasid kokku kaks reisirongi. Hukkus 10 ja vigastada sai 81 inimest. (Reuters)
* Eestis Tallinnas Stenbocki majas tunnustasid peaminister Taavi Rõivas ning Maksu- ja Tolliameti peadirektor Marek Helm 2015. aasta suurimatest maksumaksjatest ettevõtteid. (Vabariigi Valitsus)
* Eesti Keskerakond teatas, et Tallinna Linnavolikogu esimees Kalev Kallo viibib raskes seisundis Ida-Tallinna Keskhaigla intensiivravi osakonnas. Täpsemat infot Kallo tervisliku seisundi kohta ei antud. (ERR Uudised)

## [[10. veebruar]]

* 2016. aasta Ameerika Ühendriikide presidendivalimised: Vabariikliku Partei presidendikandidaadiks pürginud Chris Christie ja Carly Fiorina teatasid New Hampshire'is eelmisel päeval toimunud eelvalimiste järel oma valimiskampaania lõpetamisest. (USA Today) (USA Today)
* Ameerika Ühendriikide Senat kiitis ühehäälselt heaks täiendavate sanktsioonide kehtestamise Põhja-Koreale. Vastavalt Senati eelnõule karistatakse kõiki füüsilisi ja juriidilisi isikuid, kes on mingilgi moel seotud Põhja-Korea tuumaprogrammiga, aitavad kaasa sealsetele inimõiguste rikkumistele või sealt lähtuvate küberrünnakute korraldamisele, osalevad relvade valmistamiseks vajalike materjalide või luksuskaupade tarnimises Põhja-Koreale. (Reuters)
* Belgias Brüsselis algas NATO kaitseministrite kahepäevane kohtumine, millel osales ka Eesti kaitseminister Hannes Hanso. Kohtumise esimesel päeval kiideti heaks ühine kava NATO sõjalise kohaloleku suurendamiseks Ida-Euroopas vastuseks Venemaa agressiivsele käitumisele. (Vabariigi Valitsus) (ERR Uudised)
* Colombia suurima vasakpoolse relvarühmituse FARC esindajad teatasid Havannas peetud rahukõnelustel, et FARC lõpetab lapssõdurite värbamise ja nimetasid seda järjekordseks sammuks teel püsiva rahu poole. (BBC)
* El Salvadori ülemkohus otsustas, et riigi endine president Mauricio Funes läheb kohtu alla ja andis korralduse tema pangakontode külmutamiseks. Funes ei suutnud kohtule tõendada tema kontodelt avastatud 700 000 USA dollari päritolu. (Reuters)
* Iisraeli kohus pikendas ühe kuu võrra riigi endise peaministri Ehud Olmerti 18-kuulist vanglakaristust. Olmert kannab karistust altkäemaksu võtmise eest. (BBC)
* Lõuna-Korea uudisteagentuur Yonhap teatas, et Põhja-Koreas hukati sealsete relvajõudude staabiülem Ri Yŏng-gil. Väidetavalt hukati Ri süüdistatuna korruptsioonis ja valitsusvastase rühmituse loomises 3. veebruaril. (Reuters) 
* Poola kaitseminister Antoni Macierewicz teatas Brüsselis toimunud NATO kaitseministrite kohtumisel, et Poola ühineb äärmusliku islamiorganisatsiooni Islamiriik vastu korraldatavate sõjaliste operatsioonidega. (Reuters)
* Prantsusmaal teatas Sotsialistliku Partei poliitik Jean-Luc Melenchon, et kavatseb kandideerida 2017. aasta presidendivalimistel. Melenchoni kandidatuur vähendab tõenäoliselt senise presidendi, samasse erakonda kuuluva François Hollande'i võimalusi saada tagasi valitud. (Reuters)
* Prantsusmaa välisminister Laurent Fabius teatas tagasiastumisest. Ühtlasi teatas Fabius, et tema tagasiastumine on seotud laiemate muudatustega, mida president François Hollande kavatseb oma valitsuskabinetis teha. (Reuters)
* Tšaadi president Idriss Déby teatas kandideerimisest aprillis toimuvatel presidendivalimistel. Tagasivalimise korral on tegemist Déby viienda järjestikuse ametiajaga. (BBC)
* Eestisse saabus kahepäevasele ametlikule visiidile Gruusia välisminister Mihheil Janelidze, kes kohtus visiidi raames president Toomas Hendrik Ilvese, peaminister Taavi Rõivase ja välisminister Marina Kaljurannaga ning avas Tallinnas toimuva Gruusia ärifoorumi. (Vabariigi Valitsus)
* Eesti suursaadik Portugalis Andres Rundu avas Madeira saarel Funchalis Eesti aukonsulaadi, kus aukonsulina alustas tööd Fernando Faria de Catanho. (Vabariigi Valitsus)
* Harju Maakohus jättis muutmata varasema otsuse Keskerakonna esimehe Edgar Savisaare kõrvaldamise kohta Tallinna linnapea ametist, pidades õigustatuks Savisaare eemalejäämist linna juhtimisest kuni prokuratuuri menetlustoimingute lõpetamiseni. (ERR Uudised)

## [[11. veebruar]]

* Ameerika Ühendriikides teatasid Laserinterferomeetri-Gravitatsioonilainete Observatooriumi teadlased, et 14. septembril 2015 õnnestus neil esimest korda registreerida gravitatsioonilaineid. Nende olemasolu eeldas Albert Einstein oma relatiivsusteoorias, kuid siiani ei olnud õnnestunud neid registreerida. (ERR Novaator)
* Belgias Brüsselis algas Euroopa Liidu ja euroala rahandusministrite kahepäevane kohtumiste seeria, millel osales ka Eesti rahandusminister Sven Sester. (Vabariigi Valitsus)
* Kreeka territoriaalvete kohal Kínarose saare lähistel kukkus öösel alla õppustel osalenud Kreeka mereväe helikopter. Kolm helikopteris viibinud sõdurit hukkusid. (Reuters)
* Lõuna-Korea alustas oma osaluse ja tegevuse lõpetamist Lõuna- ja Põhja-Korea ühiselt rajatud Kaesŏngi tööstuspargis. Vastav samm astuti protestiks Põhja-Korea hiljutiste tuuma- ja raketikatsetuste vastu. (BBC)
* Lõuna-Sudaani president Salva Kiir Mayardit nimetas vastavalt rahulepingule asepresidendiks oma rivaali, senise mässuliste juhi Riek Machari, kes pidas sama ametit ka aastatel 2011–2013. (Reuters)
* Läti Seim kinnitas häältega 60:32 ametisse Māris Kučinskise valitsuse. (Rulers)
* Mehhikos Monterrey linnas Topo Chico vanglas öösel puhkenud võitluses narkokartellide liikmete vahel hukkus 52 inimest. (Reuters)
* Moskva ja kogu Venemaa patriarh Kirill alustas ametlikku visiiti Kuubal, kus teda tervitas saabumisel Kuuba president Raúl Castro. (Reuters)
* Prantsusmaa president François Hollande teatas muudatustest oma valitsuskabinetis. Uueks välisministriks nimetas ta varem oma valitsuses ka peaministri ametit pidanud Jean-Marc Ayrault, lisaks kaasas ta valitsusse lisaks oma Sotsialistliku Partei liikmetele ka erakonna Euroopa Ökoloogia – Rohelised ja Radikaalse Partei esindajad. (Reuters)
* Prantsusmaa lääneosas Rocheforti linnas toimus kohaliku aja järgi kell 7.15 hommikul liiklusõnnetus, kus koolibuss põrkas kokku veoautoga. Hukkus kuus last, veel kaks inimest vajas haiglaravi. (ERR Uudised)
* Rumeenia peaminister Dacian Cioloș vallandas maksuameti juhi Gelu Diaconu ja tema asetäitja, kes olid sattunud kahtluse alla Euroopa Liidust saadud rahaliste toetuste väärkasutamises ja omastamises. (Reuters)
* Saksamaal Detmoldis algas kohtuprotsess 93-aastase Reinhold Hanningi üle. Hanning töötas Teise maailmasõja aastatel valvurina Oświęcimi koonduslaagris ja teda süüdistatakse 170 000 inimese mõrvale kaasa aitamises. (Reuters)
* Saudi Araabias Jīzāni provintsis lasi kooliõpetaja maha kuus kolleegi ja haavas veel kahte. Politsei pidas rünnaku toime pannud mehe kinni. (ERR Uudised)
* Vanuatu parlament kinnitas 46 häälega riigi uueks peaministriks Charlot Salwai. (Rulers)
* Venemaal Moskva lähistel Šeremetjevo lennujaamas vahistati eesti lennundusettevõtja Raivo Susi, kellele esitati hiljem süüdistus spionaažis. Järgmisel päeval andis kohus loa tema kahekuuliseks kinnipidamiseks. (ERR Uudised)
* Eesti president Toomas Hendrik Ilves ja ettevõtlusminister Liisa Oviir avavad rahvusvahelise ettevõtte Arvato Financial Solutions infotehnoloogia arendus- ja innovatsioonikeskuse. (Vabariigi Valitsus)
* Eesti valitsus kinnitas Eesti Vabariigi kultuuripreemia laureaadid. 2015. aasta kultuuritegevuse eest määrati preemia kirjanik Andrei Ivanovile, näitleja Marika Vaarikule, dirigent Mikk Üleojale ja Eesti Rahvusmeeskoorile, ehtekunstnik Tanel Veenrele ja helilooja Tõnu Kõrvitsale. Elutööpreemiad määrati Jaan Kaplinskile, Veljo Kaasikule ja Ülo Vilimaale. (ERR Kultuur) (ERR Kultuur)
* Eestis tegutsev rahvusvaheline ettevõte PKC Grupp, mis toodab autotööstusele juhtmeköidiseid, teatas, et sulgeb märtsis 2017 Keilas asuva tootmisüksuse ja koondab selleks ajaks 613 töötajat. Ettevõte viib tootmise üle oma üksustesse Leedus ja Venemaal. (ERR Uudised)
* Eesti Keskerakonna Narva piirkonnas toimunud sisevalimistel valiti piirkonnaorganisatsiooni esimeheks Euroopa Parlamendi liige Yana Toom, kes sai valimistel 200 häält. Tema vastaskandidaat, Riigikogu liige Mihhail Stalnuhhin sai 41 häält ega pääsenud enam isegi piirkonna juhatusse. (ERR Uudised)

## [[12. veebruar]]

* 2016. aasta Ameerika Ühendriikide presidendivalimised: Vabariikliku Partei presidendikandidaadiks pürginud Jim Gilmore teatas oma valimiskampaania lõpetamisest. (USA Today)
* Egiptuse pealinnas Kairos avaldasid tuhanded arstid meelt väidetava politseivägivalla vastu. Protestid kutsus esile ühes pealinna haiglas toimunud rünnak, mille käigus olevat politseinikud rünnanud kahte arsti ja pääsenud vastutusele võtmata. (Reuters)
* Euroopa Komisjon andis Kreekale kolm kuud aega, et seada oma välispiiridel sisse piisav kontroll illegaalse immigratsiooni ohjeldamiseks. Kui Kreeka maiks 2016 seda ülesannet täita ei suuda, saavad teised Schengeni viisaruumi riigid õiguse kehtestada oma piiridel (s.t Euroopa Liidu sisepiiridel) kaheks aastaks piirikontrolli. (BBC)
* Kreeka pealinnas Ateenas avaldasid talunikud protesti riigis kavandatava pensionireformi vastu. Kui talunikud hakkasid loopima põllumajandusministeeriumi hoonet kividega, kasutas märulipolitsei nende ohjeldamiseks pisargaasi. Hiljem toimus veel suurem, mitmete elualade esindajate ühine protestimeeleavaldus Kreeka parlamendi hoone ees. (Reuters)
* Kuubal Havannas kohtusid esimest korda maailma ajaloos Rooma paavst ning Moskva ja kogu Venemaa patriarh. Paavst Franciscus tegi Kuubal kolmetunnise peatuse teel Mehhikosse, Moskva patriarh Kirill viibis Kuubal ametlikul visiidil. Kirikupead allkirjastasid neljaleheküljelise ühisdeklaratsiooni, milles kutsuti üles lõpetama kristlaste tagakiusamist Lähis-Idas ja Põhja-Aafrikas. (Reuters) (Reuters) (BBC Russian Service)
* Pakistani armee teatas, et hoidis Karachis ära katse islamiterroristide vanglast vabastamiseks ning vahistas läbi viidud reidi käigus veel 97 äärmuslike islamiorganisatsioonide liiget. (Reuters)
* Saksamaal Münchenis algas 52. Müncheni julgeolekukonverents, kus Eestit esindasid president Toomas Hendrik Ilves, välisminister Marina Kaljurand, kaitseminister Hannes Hanso ja kaitseväe juhataja Riho Terras. (Vabariigi Valitsus)
* Suurbritannia päevaleht The Independent teatas, et märtsist 2016 lõpetatakse paberlehe väljaandmine ja edaspidi jääb see ilmuma ainult digiväljaandena. Ajalehe läbimüük detsembris 2015 oli 56 074 eksemplari. (Majandus24)
* Tallinnas Eesti Näituste messikeskuses algas iga-aastane turismimess Tourest. Messi avas ettevõtlusminister Liisa Oviir. (Vabariigi Valitsus)
* Keilas andis Enn Soosaare Sihtasutus üle Enn Soosaare eetilise esseistika auhinna, mille seekordseks laureaadiks sai ajaloolane ja diplomaat Margus Laidre. (ERR Kultuur)

## [[13. veebruar]]

* Ameerika Ühendriikides suri Ülemkohtu kohtunik Antonin Scalia. President Barack Obama teatas, et kavatseb nimetada veel enne oma ametiaja lõppu Scaliale asendaja, kuid Ameerika Ühendriikide Senatis enamuses olevad vabariiklased lubasid uue kohtuniku määramisele enne president Obama ametiaja lõppu kõigi võimalustega vastu seista. (Reuters)
* Euroopa rändekriis: Prantsusmaa peaminister Manuel Valls teatas Müncheni julgeolekukonverentsil, et Prantsusmaa valitsus ei toeta Euroopa Liidu liikmesriikidele püsivate pagulaskvootide kehtestamist. Ühtlasi märkis Valls, et Prantsusmaa võimekus immigrante vastu võtta on jõudnud maksimaalse piirini. (Reuters)
* Jordani Läänekaldal Hebroni lähistel üritas palestiinlasest naine pussitada Iisraeli sõdurit, kuid lasti sündmuskohal maha, enne kui ta kellelegi vigastusi tekitada jõudis. Oktoobris 2015 alanud rünnakute seeria algusest on palestiinlased tapnud 27 Iisraeli ja 1 Ameerika Ühendriikide kodaniku. Sama aja jooksul on Iisraeli relvajõud ja politsei tapnud 102 rünnakutes osalenud palestiinlast. (Reuters)
* Kongo Vabariigi relvajõudude endine ülem Jean-Marie Michel Mokoko teatas, et kandideerib märtsis presidendivalimistel senise presidendi Denis Sassou-Nguesso vastu. (Reuters)
* Rootsis Stockholmis toimunud liiklusõnnetuses hukkusid Suurbritannia ansambli Viola Beach kõik neli liiget ja nende mänedžer. Inimesed hukkusid, kui nende auto sõitis 25 meetri kõrguselt sillalt kanalisse. (ERR Menu)
* Soomes algas Tuglase Seltsi eestvedamisel kuni 18. veebruarini kestev Eesti kirjanduse nädal. (ERR Kultuur)
* Tšaadis astus tagasi peaminister Kalzeubet Pahimi Deubet. Samal päeval nimetati uueks peaministriks Albert Pahimi Padacké, kes astus ametisse 15. veebruaril. (Rulers)
* Türgi alustas suurtükirünnakuid Süüria põhjaosas kurdide kontrolli all olevatele aladele. Rünnakud kurdide kontrollitavale territooriumile jätkusid ka järgmisel päeval. (Reuters)
* Ungari pealinnas Budapestis avaldasid tuhanded inimesed meelt peaminister Viktor Orbáni valitsuse haridusreformide vastu. Valitsus on kehtestanud õpetajatele senisest märksa kõrgemad töötundide normid ja kirjutanud ette, milliseid õpikuid võib edaspidi õppetöös kasutada. (Reuters)
* Eestis Haapsalus kogunes Sotsiaaldemokraatliku Erakonna volikogu. Peamiselt arutati volikogul haldusreformiga seotud küsimusi; reformi läbiviimise tingimustena sätestati omavalitsuste tulubaasi kasv ja osavaldade moodustamise võimalus. (ERR Uudised)
* Tallinna Lauluväljakul toimunud Eesti Reformierakonna Tallinna organisatsiooni üldkogul valiti organisatsiooni esimeheks tagasi Kristen Michal. Linnaosade piirkonnaorganisatsioone valiti juhtima Ants Leemets (Haabersti), Heidy Purga (Kesklinn), Remo Holsmer (Kristiine), Keit Pentus-Rosimannus (Lasnamäe), Martin Kukk (Mustamäe), Vilja Toomast (Nõmme), Kalev Kallemets (Pirita) ja Yoko Alender (Põhja-Tallinn). (Postimees)
* Tallinna Linnateater tähistas 50. aastapäeva. Juubeliüritustel osales ka kultuuriminister Indrek Saar. (Vabariigi Valitsus)

## [[14. veebruar]]

* Ameerika Ühendriikide riigisekretär John Kerry alustas ametlikku visiiti Albaanias eesmärgiga julgustada sealseid võime läbi viima korruptsioonivastaseid reforme. (Reuters)
* Euroopa rändekriis: Kreekas Kosi saarel avaldas umbes 2000 inimest meelt saarele rajatava pagulaskeskuse vastu, pidades seda tõsiseks ohuks saare peamisele sissetulekuallikale ehk turismile. Märulipolitsei oli sunnitud meeleavaldajate ohjeldamiseks kasutama pisargaasi. (ERR Uudised)
* Haiti parlament valis presidendi kohusetäitjaks parlamendi esimehe Jocelerme Privert'. (BBC)
* Iisraelis Jeruusalemma vanalinna juures avasid kaks automaatrelvadega palestiinlast tule Iisraeli politseinike pihta, politseil õnnestus mõlemad ründajad sündmuskohal maha lasta. Mujal toimunud kahes rünnakus hukkus veel kolm palestiinlast, Iisraeli korrakaitsjad rünnakutes vigastada ei saanud. (Reuters)
* Kesk-Aafrika Vabariigis toimus presidendivalimiste teine voor. Valimised võitis 62,7% häältega Faustin-Archange Touadéra, tema vastaskandidaat Anicet George Dologuélé sai ülejäänud 37,3% häältest. (Rulers)
* Paavst Franciscus pidas pühapäevase missa Mehhiko üheks vaesemaks ja vägivaldsemaks peetavas linnas Ecatepecis, kus vabas õhus toimunud jumalateenistusele oli kogunenud üle 300 000 inimese. (Reuters)
* Suurbritannias Londonis anti üle Briti Filmi- ja Telekunsti Akadeemia auhinnad. Parima filmi auhinna sai "Mees, kes jäi ellu", parima režissööri auhinna sama filmi lavastaja Alejandro González Iñárritu ja parima meespeaosatäitja auhinna samas filmis mänginud Leonardo DiCaprio. Parima naispeaosatäitja auhinna sai Brie Larson osatäitmise eest filmis "Tuba". (BBC)
* Uus-Meremaa Lõunasaart tabas 5,7-magnituudine maavärin, mille epitsenter asus Christchurchi linnast 15&nbsp;km idas. Maavärinale järgnes 40 järeltõuget. Inimohvritest ja suurematest purustustest teateid ei laekunud. (Reuters)
* Eesti kultuuriminister Indrek Saar alustas kolmepäevast töövisiiti Saksamaa pealinnas Berliinis, kus ta osales Euroopa Liidu liikmesriikide kultuuriministrite arutelul Euroopa filmist digiajastul. (Vabariigi Valitsus)

## [[15. veebruar]]

* Ameerika Ühendriikides Californias algas Ameerika Ühendriikide ja Kagu-Aasia Maade Assotsiatsiooni liikmesriikide tippkohtumine. Kohtumise esimesel päeval arutati peamiselt kaubanduse ja majandusega seotud küsimusi, teisel päeval keskenduti julgeolekuolukorrale Lõuna-Hiina merel. (Reuters)
* Belgias Brüsselis toimus Euroopa Liidu põllumajandus- ja kalandusministrite kohtumine, kus osales ka Eesti maaeluminister Urmas Kruuse. Kohtumisel arutati turuolukorda põllumajandussektoris, sigade Aafrika katku levikuga seotud probleeme ja põllumajandusalaste teadusuuringute pikaajalist strateegiat. (Vabariigi Valitsus)
* Belgias Brüsselis toimus Euroopa Liidu välisasjade nõukogu, kus osales ka Eesti välisminister Marina Kaljurand. Kohtumisel otsustati lõpetada viis aastat kehtinud sanktsioonid Valgevene ja enamiku selle juhtivate poliitikute vastu. Olulisematest sanktsioonidest jäi kehtima vaid relvaembargo. (Vabariigi Valitsus) (Reuters)
* Bosnia ja Hertsegoviina esitas Euroopa Liidule ametliku liitumistaotluse. (Reuters)
* Iisraeli endine peaminister Ehud Olmert alustas talle korruptsiooni eest mõistetud 19-kuulise vanglakaristuse kandmist. Temast sai sellega esimene vangi läinud Iisraeli valitsusjuht. (Reuters)
* Lõuna-Koreas Chuncheoni linna lähistel kukkus alla testlennul olnud sõjaväe helikopter UH-1 Iroquois. Kõik pardal olnud neli meeskonnaliiget said raskelt vigastada ja kolm neist surid hiljem saadud vigastustesse. (Reuters)
* Pakistani Sindhi provintsis jõustus esimese Pakistani haldusüksusena seadus, mis annab sealsele hindu vähemusele võimaluse ametlikult registreerida hinduistliku traditsiooni kohaselt sõlmitud abielusid. (Reuters)
* Ukraina valitsus teatas, et keelas ajutiselt Venemaa kaubaautode sissesõidu Ukraina territooriumile. Ukraina valitsuse otsus oli vastusamm Venemaa transpordiministeeriumi päev varasemale keelule Ukraina kaubaautode sisenemiseks Venemaa territooriumile. (Reuters)
* Eesti peaminister Taavi Rõivas oli visiidil Saksamaa pealinnas Berliinis, kus ta pidas väikese ja keskmise suurusega ettevõtete konverentsil ettekande Eesti e-valitsusest ja majandusest. (Vabariigi Valitsus)
* Eestisse saabus ametlikule kahepäevasele visiidile Belgia kaitseväe juhataja kindral Gerard Van Caelenberge. (Vabariigi Valitsus)
* Eestis algas ametlikult 2015. aasta tulude deklareerimise periood. (ERR Uudised)
* Raudteel reisijate vedu korraldav ettevõte Elron tõstis oma rongipiletite hinda. Keskmine hinnatõus oli viis protsenti. (ERR Uudised)

## [[16. veebruar]]

* Belgias Brüsselis toimus Euroopa Liidu üldasjade nõukogu, kus osales ka Eesti välisminister Marina Kaljurand. (Vabariigi Valitsus)
* Euroopa rändekriis: Kreeka võimud teatasid, et on lõpule viinud nelja pagulaste registreerimiskeskuse rajamise riiki kavandatud viiest taolisest keskusest. (Reuters)
* Iraagis Wāsiţi kubernerkonnas kukkus tehnilise rikke tõttu alla rutiinsel lennul olnud Iraagi relvajõudude helikopter, kõik selle pardal viibinud üheksa meeskonnaliiget hukkusid. (Reuters)
* Kongo Demokraatlikus Vabariigis toimus üldstreik, millega püüti avaldada president Joseph Kabilale survet loobuma võimust oma käesoleva ametiaja lõpul 2016. aasta detsembris ja mitte kandideerima presidendiks veel üheks ametiajaks. (Reuters)
* Sõda Donbassis: Ukraina relvajõudude teadetel hukkus viimase 24 tunni jooksul kokkupõrgetes venemeelsete mässulistega kolm Ukraina sõdurit ja veel seitse sõdurit sai haavata. Tegemist oli suurima ööpäevase inimkaotusega alates 2015. aasta novembrikuu keskpaigast. (Reuters)
* Ukraina Ülemraadas toimunud usaldushääletusel toetas peaminister Arseni Jatsenjukile umbusalduse avaldamist 194 Ülemraada liiget. Kuna umbusalduse läbiminekuks oleks vajalik olnud 226 parlamendiliikme toetus, jäi Jatsenjuki valitsus ametisse. (Rulers)
* Eestisse saabusid kolmepäevasele visiidile Ameerika Ühendriikide relvajõudude juhtivkoosseisu liikmetele mõeldud koolitusprogrammi "Capstone Military Leadership Program" kursandid. (Vabariigi Valitsus)
* XIII Riigikogu lükkas häältega 41:39 tagasi Keskerakonna ja EKRE fraktsiooni ettepanekud kooseluseaduse tühistamiseks. Ühtlasi läbis Riigikogus esimese lugemise Vabaerakonna fraktsiooni poolt kooseluseaduse alternatiivina esitatud paarkonnaseadus. (Postimees)
* Narvas Puškini tänaval avati Eesti Rahvusringhäälingu uus telestuudio. (ERR Menu)
* Tallinki reisilaeva Victoria I pardal andis kultuuriminister Indrek Saar üle 2015. aasta kultuurisõbra auhinnad. (Vabariigi Valitsus)

## [[17. veebruar]]

* Euroopa rändekriis: 
** Austria siseminister Johanna Mikl-Leitner teatas, et alates 19. veebruarist piiratakse riigi saabuvate immigrantide hulka 3200 inimeseni päevas. Siiani on Austria vastu võtnud sõltuvalt päevadest 1000 – 14 000 immigranti päevas. (Reuters)
** Sloveenias esitas peaminister Miro Cerari valitsus parlamendile taotluse lubada kasutada riigi piiridel immigrantide voo ohjeldamisel piirivalvele lisaks ka riigi relvajõudusid. (Reuters)
* Indoneesia infoministeerium teatas, et blokeeris riigis blogikeskkonna Tumblr, kuna selles peetavates blogides sisaldub rohkelt pornograafilist materjali. (BBC News)
* Türgi pealinna Ankara kesklinnas sõjaväekonvoile korraldatud autopommirünnakus hukkus vähemalt 28 ja sai vigastada vähemalt 61 inimest. Rünnakuga seoses vahistati 9 inimest, kes peaminister Ahmet Davutoğlu sõnul olid seotud Süüria kurdide relvarühmitusega Rahvakaitseüksused. (Hürriyet Daily News) (BBC News)
* Türgis teatasid opositsioonilised Vabariiklik Rahvapartei ja Rahvusliku Liikumise Partei, et loobuvad edasisest osalemisest uue põhiseaduse väljatöötamiseks moodustatud parlamendikomisjoni töös. (Reuters)
* Ukrainas teatas Julija Tõmošenko juhitav erakond Üleukrainaline Ühendus Isamaa, et lahkub peaminister Arseni Jatsenjuki valitsuskoalitsioonist. Vaatamata Tõmošenko erakonna lahkumisele säilitas koalitsioon Ülemraadas enamuse. (Reuters)
* Ungari peaminister Viktor Orbán alustas ametlikku visiiti Venemaa pealinnas Moskvas ja kohtus seal Venemaa presidendi Vladimir Putiniga. Kohtumisel kutsusid riigijuhid Euroopa Liitu üles parandama suhteid Venemaaga. (Reuters)
* Venemaa president Vladimir Putin rahuldas Taga-Baikali krai kuberneri Konstantin Ilkovski tagasiastumispalve ja nimetas kuni uue kuberneri valimisteni kuberneri kohusetäitjaks Natalja Ždanova. (Rulers)
* Venezuela president Nicolás Maduro teatas riigi halveneva majandusolukorra tõttu bensiinihindade tõusust. Venezuela ei ole autokütuse hinda muutnud 20 aastat, kuid nüüd tõsteti kõrgema kvaliteediga bensiini hind umbes 1 USA sendilt liitrist 40 USA sendini liitrist. (BBC News)
* Eestis vabastas Tallinna Linnavalitsus ametist Põhja-Tallinna linnaosa vanema Karin Tammemäe, süüdistades teda linnaosa valitsuse töökliima rikkumises. Tammemägi ise lubas otsuse kohtus vaidlustada ja leidis, et tegelikult sooviti temast vabaneda vastuseisu tõttu teatud kinnisvaraarenduse projektidele. (ERR Uudised)
* Ettevõtluse Arendamise Sihtasutuse nõukogu valis oma uueks esimeheks ettevõtja Erki Mölderi. (ERR Uudised)

## [[18. veebruar]]

* Belgias Brüsselis algas Euroopa Ülemkogu kahepäevane kohtumine, kus Eestit esindas peaminister Taavi Rõivas. (Vabariigi Valitsus)
* Elevandiluurannikul mõistis sõjatribunal eluks ajaks vangi kolm ohvitseri, kes olid vastutavad riigi endise presidendi Robert Guéï tapmise eest 2002. aastal. Kõik kolm olid toonasele presidendile Laurent Gbagbole lähedal seisnud isikud. Lisaks said mitmed tapmisega seotud ohvitserid veel lühemaid vanglakaristusi. (Reuters)
* Ghanas Kumbasi linnas põrkasid öösel kokku buss ja veoauto. Õnnetuses hukkus 71 inimest ja sai veel raskelt vigastada 13 inimest. (Reuters)
* Jordani Läänekaldal ründasid kaks 14-aastast palestiinlast nugadega juute, rünnakus hukkus üks Iisraeli kodanik. Relvastatud tsiviilisik tegi ründajad kahjutuks, haavates neid mõlemat tulirelvaga. Seejärel peeti nad kinni ja viidi ravile Jeruusalemma haiglasse. (Reuters)
* Makedoonia parlament avaldas häältega 42:1 umbusaldust siseminister Raško Konjevićile. (Rulers)
* Zimbabwe pealinnas Harares ajas politsei veekahuritega laiali valitseva erakonna Zimbabwe Aafrika Rahvuslik Liit – Patriootlik Rinne peakorteri juures toimunud sõjaveteranide meeleavalduse, mis oli ajendatud erakonnas toimuvast võimuvõitlusest küsimuses, kes saab 92-aastase presidendi ja erakonna esimehe Robert Mugabe järeltulijaks. (Reuters)
* Ugandas toimusid parlamendi- ja presidendivalimised. Presidendivalimised võitis senine president Yoweri Museveni, kes sai 60,8% häältest. Peamine opositsioonikandidaat Kizza Besigye pälvis 35,7% valijate toetuse. Valimisaktiivsus oli 63,5%. (Rulers)
* Venemaa esitas Londoni kohtusse hagi Ukrainalt tasumata võlakirjamaksete sissenõudmiseks, mille summa ulatub 3 miljardi USA dollarini. (BBC News)
* Eesti justiitsminister Urmas Reinsalu külastas Ida-Viru maakonda. (Vabariigi Valitsus)
* Eesti tervise- ja tööminister Jevgeni Ossinovski alustas kahepäevast visiiti Rootsis Stockholmis, et osaleda Euroopa Komisjoni korraldatud üritusel "Efektiivsed strateegiad noorte integreerimiseks tööturule". (Vabariigi Valitsus)
* Eestisse saabus kahepäevasele visiidile NATO Brunssumi ühendväejuhatuse ülem kindral Hans-Lothar Domröse. (Vabariigi Valitsus)
* Eestis tegutsev Rootsi mehaanikaettevõte Hanza Group teatas, et sulgeb 31. maist 2016 oma Arukülas asuva tehase ja koondab sealsed 70 töötajat. Sulgemine on seotud firma koondumisega Tartusse, kuhu aga läheb üle senisest 70 töökohast vaid 35–40 töökohta. (Tartu Postimees)
* Eesti Maksumaksjate Liit kuulutas välja 2015. aasta maksumaksja vaenlased. Auhind läks seekord Keskerakonna liikmetele Mihhail Stalnuhhinile ja Priit Toobalile, kes paistsid 2015. aastal silma XIII Riigikogu liikmetena neile ette nähtud kuluhüvitiste ebaeetilise kasutamisega. Maksumaksja sõbra auhind jäeti seekord välja andmata. (ERR Uudised)
* Tallinnas Retke teel avati Tallinna Kiirabi renoveeritud peahoone, mille juures asuvad ka uued koolituskeskuse ruumid. (ERR Uudised)
* Tartu Linnavolikogu valis Tartu uuteks aukodanikeks ajakirjaniku ja ettevõtja Mart Kadastiku, kardioloog Jaan Eha ja lastekirjanik Tiia Toometi. Mart Kadastik teatas aga järgmisel päeval, et loobub sellest aunimetusest. Euroopa Parlamendi liige Indrek Tarand oli juba varem algatanud kampaania Kadastiku aukodanikuks nimetamise vastu, süüdistades teda 1980. aastatel toonaseid dissidente halvustavate ajaleheartiklite avaldamises. (ERR Uudised)

## [[19. veebruar]]

* Austraalia peaminister Malcolm Turnbull ja Uus-Meremaa peaminister John Key leppisid Sydneys kokku lihtsustatud tingimustes uusmeremaalastele Austraalia kodakondsuse taotlemisel. Lihtsustatud tingimused kehtivad vähemalt mediaanpalka teenivatele uusmeremaalastele, kes on Austraalias elanud vähemalt viis aastat. (BBC News)
* Belgias Brüsselis jõudis Euroopa Ülemkogu pärast kaks päeva kestnud läbirääkimisi kokkuleppele Suurbritanniaga, mis annab Suurbritanniale Euroopa Liidus eristaatuse. Suurbritannia sai õiguse rakendada seal elavatele ja töötavatele teiste Euroopa Liidu riikide kodanikele vähem ja madalamaid sotsiaalseid garantiisid oma kodanikega võrreldes ning Euroopa Liidu lepinguid otsustati täiendada viisil, et lepingute klauslid liidu tihedamaks muutmisest ei laiene Suurbritanniale. (BBC News)
* Bulgaaria peaminister Bojko Borisov võitis parlamendis toimunud usaldushääletuse. Valitsuse ametisse jäämist toetas 130 parlamendiliiget, selle umbusaldamise poolt hääletas 80 parlamendiliiget. (Reuters)
* Iisraelis Jeruusalemmas pussitas palestiinlasest mees kahte Iisraeli politseinikku, ründaja lasti sündmuskohal maha. Politseinikud said rünnakus kergelt haavata. (Reuters)
* Kameruni põhjaosas Meme'i linna turul toimunud enesetaputerroristi rünnakus hukkus vähemalt 19 ja sai vigastada veel 50 inimest. (Reuters)
* Venemaal Moskvas suri Põhja-Osseetia Alaania Vabariigi president Tamerlan Aguzarov. Presidendi kohuseid asus täitma peaminister Vjatšeslav Bitarov. (Rulers)
* Venemaa esitas ÜRO Julgeolekunõukogule resolutsiooni Süüria suveräänsuse kohta, milles kutsuti kõiki riike üles lõpetama õhurünnakud Süürias ja loobuma Süüria territooriumil maavägede operatsioonide plaanimisest. ÜRO Julgeolekunõukogu lükkas pakutud resolutsiooni tagasi. (ERR Uudised)
* Eesti välisminister Marina Kaljurand külastas koos välisministeeriumi ametnikega Tartut ja pidas mitmetes Tartu koolides välispoliitika teemalisi ettekandeid. (Vabariigi Valitsus)

## [[20. veebruar]]

* 2016. aasta Ameerika Ühendriikide presidendivalimised: Lõuna-Carolina osariigis toimusid Vabariikliku Partei ja Nevada osariigis Demokraatliku Partei eelvalimised. Vabariiklastest võitis Donald Trump, demokraatidest Hillary Clinton. Vabariikliku Partei presidendikandidaadiks pürginud endine Florida kuberner Jeb Bush teatas pärast tulemuste selgumist, et lõpetab oma kampaania. (New York Times)
* Ameerika Ühendriikides Michigani osariigis Kalamazoo linnas toimusid mitmetes kohtades tulistamised, milles hukkus vähemalt 6 inimest ja veel mitu inimest sai raskelt vigastada. Tulistamised pani toime autoga mööda linna liikunud mees, kelle politsei hiljem samal õhtul kinni pidas. (New York Times)
* Fidži saari tabas riigi ajaloo võimsaim troopiline torm Winston, mille tuulte kiirus ulatus kohati üle 320&nbsp;km/h. Torm hävitas sadu majasid, purustas elektriliinid ja tekitas üleujutusi. Kui esialgu teatati 5 hukkunust, siis hiljem kasvas ohvrite arv 42 inimeseni. Ligi 8000 inimest paigutati ajutistesse evakuatsioonikeskustesse. (BBC News) (ERR Uudised) (Reuters) (Reuters)
* Rootsi autotootja Volvo teatas, et kutsub tarkvaravea tõttu kokku 40 riigis tagasi kokku 59 000 viiesilindrilise diiselmootoriga autot Volvo 60 ja Volvo 70 seeriast, mis on toodetud alates 2015. aasta keskpaigast. (BBC News)
* Suurbritannia peaminister David Cameron kuulutas 23. juuniks välja rahvahääletuse Suurbritannia Euroopa Liitu jäämise küsimuses. (BBC News)

## [[21. veebruar]]

* Boliivias toimus rahvahääletus põhiseaduse muutmiseks, millega president Evo Morales soovis saada võimaluse kandideerida presidendiks ka neljandaks ametiajaks. 51,3% hääletusel osalenutest lükkasid aga ettepaneku presidendi ametiaegade piirangu kaotamiseks tagasi. (Reuters)
* Komooridel toimus presidendivalimiste esimene voor. 10. aprillil toimuvasse teise vooru pääsesid edasi kolm populaarsemat kandidaati: asepresident Mohamed Ali Soilihi (17,6% häältest), Mouigni Baraka Said Soilihi (15,1% häältest) ja Azali Assoumani (15% häältest). (Rulers)
* Nigeris algasid kaks päeva kestnud parlamendi- ja presidendivalimised. Presidendivalimistel said enim hääli senine president Mahamadou Issoufou (48,4%) ja endine peaminister Hama Amadou (17,4%). Valimisaktiivsus oli 66,8%. Kuna keegi presidendikandidaatidest ei saavutanud absoluutset häälteenamust, toimub 20. märtsil teine valimiste voor. (Rulers)
* Suurbritannias teatas Londoni linnapea, valitseva Konservatiivse Partei liige Boris Johnson, et alustab kampaaniat Suurbritannia lahkumiseks Euroopa Liidust. Sellega vastandus Johnson otseselt oma erakonna esimehele, peaminister David Cameronile, kes soovib Suurbritannia jäämist Euroopa Liitu ja kes sõlmis kaks päeva varem Euroopa Ülemkogul selle nimel ka leppe mitmete eritingimuste rakendamiseks Suurbritanniale. (Reuters)
* Süüria kodusõda: 
**Ameerika Ühendriikide riigisekretär John Kerry teatas, et jõudis oma Venemaa kolleegi Sergei Lavroviga esialgsele kokkuleppele Süüria ajutise relvarahu tingimustes. Põhimõtteliselt valmisolekut relvarahuga nõustumiseks on väljendanud ka Süüria valitsuse ja mässuliste esindajad. (Reuters)
** Süüria pealinna Damaskuse šiiitidega asustatud lõunaosas toimus kokku neli pommiplahvatust, milles hukkus vähemalt 83 inimest. Vastutuse rünnaku eest võttis äärmuslik islamiliikumine Islamiriik. Lisaks toimus vähemalt 57 inimohvriga pommiplahvatus ka Homsi linnas. (Reuters) (ERR Uudised)
* Vatikanis peetud pühapäevasel missal kutsus paavst Franciscus oma jutluses kõiki maailma riike üles kaotama surmanuhtlust. (Reuters)
* Eestis Paides anti üle Anna Raudkatsi nimeline elutööpreemia, mille pälvis meeste tantsupidude traditsiooni algataja Maie Orav. (ERR Kultuur)

## [[22. veebruar]]

* Austraalia peaminister Malcolm Turnbull avalikustas kava kehtiva valimiskorra muutmiseks, mis muuhulgas muudab keerulisemaks väga väikeste parteide parlamenti pääsemise niinimetatud võimujagamislepete kaudu. Politoloogide hinnangul on reform konkreetne samm parlamendi mõlema koja laialisaatmise ja ennetähtaegsete valimiste väljakuulutamise suunas. (Reuters)
* Euroopa rändekriis: Sloveenia parlament andis häältega 69:5 valitsusele loa kasutada relvajõude piirivalve abistamisel riiki siseneva migrantide voo efektiivsemaks kontrollimiseks. Peaminister Miro Cerari sõnul on tegemist ajutise lahendusega, mida rakendatakse vaid kolm kuud. (Reuters)
* Lõuna-Korea ajakirjandus teatas, et mitmed Hiina pangad, teiste seas Hiina suurim finantsasutus, Tööstus- ja Äripank on juba detsembris 2015 külmutanud juurdepääsu Põhja-Korea juriidilistele ja füüsilistele isikutele kuuluvatele pangakontodele. (Reuters)
* Poola riigiarhiiv avalikustas osaliselt endise presidendi Lech Wałęsa isikutoimiku, mis kinnitab tema koostööd kommunistlike julgeolekuorganitega 1970. aastatel. Wałęsa ise on eitanud oma rolli julgeoleku informaatorina ja nimetas avaldatud dokumente "rämpsuks". (Wall Street Journal)
* Süüria president Bashshār al-Asad määras parlamendivalimiste toimumise kuupäevaks 13. aprilli. (Reuters)
* Eesti kaitseväe juhataja Riho Terras andis Eesti Sõjamuuseumis üle vanemohvitseride auastmed ja kaitseväe teenetemärgid. Teiste seas sai lipniku auastme majandus- ja taristuminister Kristen Michal. (Vabariigi Valitsus)

## [[23. veebruar]]

* 2016. aasta Ameerika Ühendriikide presidendivalimised: Nevada osariigis toimusid Vabariikliku Partei eelvalimised, mille võitis 45,9% häältega ettevõtja Donald Trump. Paremuselt teiseks jäänud senaator Marco Rubio kogus 23,9% hääletanud vabariiklaste toetuse. (CNN)
* Ameerika Ühendriikide kirjastus Outskirts Press teatas, et korjab ulatusliku pahameele tõttu müügilt Kanada sarimõrvari, eluaegset vanglakaristust kandva Robert Picktoni memuaarid. Pickton on süüdi mõistetud 6 naise tapmises, kuid teda kahtlustatakse kokku kuni 49 naise tapmises. (Reuters)
* Euroopa rändekriis: Makedoonias jõustunud täiendavate piirangute tõttu immigrantide riiki lubamiseks jäid sajad migrandid Kreeka-Makedoonia piirile lõksu. Kreeka politsei alustas nende toimetamist piirilt pagulaskeskustesse. (Reuters)
* Prantsusmaa endine põllumajandusminister Bruno Le Maire teatas oma kavatsusest kandideerida 2017. aasta presidendivalimistel. Le Maire kavatseb pürgida suurima paremtsentristliku erakonna Vabariiklased presidendikandidaadiks. (Reuters)
* Süüria kodusõda: Süüria valitsus ja opositsioonijõude ühendav komitee teatasid oma nõustumisest Ameerika Ühendriikide ja Venemaa välja pakutud plaaniga relvarahu sõlmimiseks. (ERR Uudised)
* Eesti president Toomas Hendrik Ilves andis Vene Teatris 99 inimesele üle riiklikud teenetemärgid. (ERR Uudised)
* Eesti kultuuriminister Indrek Saar oli visiidil Pärnumaal ja Pärnu linnas. (Vabariigi Valitsus)
* Tartus Vanemuise Kontserdimajas tähistati kontsertaktusega Eesti Vabariigi 98. aastapäeva. Aktusel esines traditsioonilise aastapäeva kõnega peaminister Taavi Rõivas. (Vabariigi Valitsus)
* Investeerimis- ja valdusfirma Infortar teatas, et sisenes energeetikaturule ja omandas 51% gaasiettevõtte Eesti Gaas aktsiatest. Infortar ei omandanud osalust siiski otse, vaid oma tütarettevõtte Trilini Energy kaudu. (ERR Uudised)

## [[24. veebruar]]

* Euroopa rändekriis: Ungari peaminister Viktor Orbán teatas, et korraldab rahvahääletuse Euroopa Komisjoni kehtestatud kohustusliku põgenikekvoodi küsimuses. Varem on Orbán avaldanud kvootidele vastuseisu ja teatanud, et tema valitsuse ei kavatse neid täita. (Reuters)
* India president Pranab Mukherjee teatas parlamendi mõlema koja ühisistungil peetud kõnes, et India relvajõud avavad lähitulevikus naistele teenimiseks kõik väeliigid ja kõik positsioonid, sealhulgas ka lahingutegevuses osalemist eeldavad positsioonid. (Reuters)
* Jordani Läänekaldal avasid Iisraeli sõdurid tule juudi meest noaga rünnanud palestiinlase pihta, kuid lasid kogemata maha noarünnaku ohvri. Palestiinlasest ründaja sai tulistamises vigastada. (Reuters)
* Lõuna-Aafrika Vabariigi president Jacob Zuma teatas, et viib LAV rahuvalveväed Sudaani Darfuri piirkonnast välja. LAV rahuvalveväed on piirkonnas teeninud alates 2008. aastast, kuid neid on tihti süüdistatud ebaefektiivsuses kohaliku tsiviilelanikkonna kaitsmisel. (Reuters)
* Makedoonia parlament otsustas edasi lükata aprilliks kavandatud ennetähtaegsed parlamendivalimised. Valimised on vajalikud riigis valitseva poliitilise kriisi lahendamiseks, kuid Euroopa Liidu ja Ameerika Ühendriikide hinnangul ei ole riik täitnud kõiki vajalikke eeltingimusi vabade ja õiglaste valimiste korraldamiseks. (Reuters)
* Nepalis kukkus halva ilma tõttu alla firmale Tara Air kuulunud väikelennuk Twin Otter, mis oli teel pealinna Kathmandusse. Kõik lennuki pardal olnud 23 inimest hukkusid. (Reuters)
* Prantsusmaa ajaleht Le Monde avaldas andmed, mille kohaselt viivad Prantsusmaa eriüksused Liibüa territooriumil läbi salajasi operatsioone äärmusliku islamiliikumise Islamiriik vastu. (Reuters)
* Ukraina pealinnas Kiievis algas 28. veebruarini kestev Eesti filminädal, mis on pühendatud Eesti Vabariigi 98. aastapäevale. (Vabariigi Valitsus)
* Eestis Tallinnas toimus Eesti Vabariigi 98. aastapäeva puhul pidulik oikumeeniline jumalateenistus Tallinna Toomkirikus ja Eesti kaitseväe paraad Vabaduse väljakul. Õhtul korraldas president Toomas Hendrik Ilves Estonia teatris ja kontserdisaalis vabariigi aastapäeva kontserdi ja piduliku vastuvõtu. (Vabariigi Valitsus)
* Eesti Teaduste Akadeemia saalis andis peaminister Taavi Rõivas koos teiste valitsuse liikmetega üle riigi teadus-, kultuuri- ja spordipreemiad ning Wiedemanni keeleauhinna. (Vabariigi Valitsus)

## [[25. veebruar]]

* Ameerika Ühendriikides Kansase osariigis Hesstoni linnas avas 38-aastane Cedric Ford tule oma töökohas, ettevõttele Excel Industries kuuluvas muruniidukite tehases. Rünnakus hukkus 3 ja sai vigastada 14 inimest, politsei lasi Fordi sündmuskohal maha. (BBC News)
* Belgias Brüsselis toimus Euroopa Liidu justiits- ja siseministrite kohtumine, kus Eestit esindas siseminister Hanno Pevkur. (Vabariigi Valitsus)
* Haiti presidendi kohusetäitja Jocelerme Privert nimetas peaministrikandidaadiks Fritz Jeani, kes astus järgmisel päeval ka ametisse. (Rulers)
* Iraagi pealinnas Bagdadis šiiitide mošees toimunud kahes pommiplahvatuses hukkus 15 inimest. Vastutuse rünnaku eest võttis äärmuslik islamiliikumine Islamiriik. (BBC News)
* Jamaical toimusid parlamendivalimised. Valimised võitis Jamaica Tööpartei, mis sai 63-kohalises parlamendis 33 kohta. Senine valitsev erakond Rahva Rahvuslik Partei sai ülejäänud 30 kohta. Valimisaktiivsus oli umbes 47%. (Rulers)
* Mali põhjaosas Kidalis avas Tšaadist pärit Ühinenud Rahvaste Organisatsiooni rahuvalvesõdur rahulvalvajate baasis tule, tappes oma ohvitseri ja ühe baasi arstidest. Tulistaja võeti vahi alla, väidetavalt põhjustas rünnaku tema rahulolematus oma töötingimustega. (BBC News)
* Eestit külastas Euroopa Komisjoni tervishoiu ja toiduohutuse volinik Vytenis Andriukaitis, kes kohtus teiste seas ka peaminister Taavi Rõivasega. (Vabariigi Valitsus)

## [[26. veebruar]]

* Belgia prokuratuur teatas, et on maksupettuste ja rahapesu kahtluste põhjal algatanud uurimise Šveitsi panganduskontserni UBS vastu. (BBC News)
* Iirimaal toimusid parlamendivalimised.
* Iraanis toimusid parlamendivalimised.
* Kosovo parlamendis toimusid presidendivalimised. Presidendiks valiti Hashim Thaçi, kes sai valimiste kolmandas voorus 120-liikmelises parlamendis 71 häält. Thaçi astub ametisse 7. aprillil. (Rulers)
* Jaapanis avalikustati 2015. aasta rahvastikuloenduse tulemused, millest selgus, et viimase viie aastaga on riigi elanikkond vähenenud 947 000 inimese võrra. Tegemist on esimese registreeritud rahvastiku kahanemisega Jaapanis alates 1920. aastast. (BBC News)
* Lätis Riias toimus Balti Ministrite Nõukogu kohtumine, kus Eestit esindas peaminister Taavi Rõivas. Kohtumise fookuses olid sel korral julgeolekuteemad ja julgeolekuküsimuste mõju majandusele. (Vabariigi Valitsus)
* Rahvusvaheline jalgpalliföderatsioon FIFA kiitis enne uue presidendi valimist heaks reformide paketi, mille kohaselt ei tohi sama isik olla föderatsiooni presidendi ametis üle kolme ametiaja, senine täitevkomitee asendatakse uue nõukoguga, kuhu kuulub igast jalgpallikonföderatsioonist ka vähemalt üks naisesindaja ja kõigi föderatsiooni juhtivametnike palgad on edaspidi avalikud. Hiljem samal päeval valiti föderatsiooni uueks presidendiks Gianni Infantino. (BBC Sport) (BBC News)
* Somaalia pealinnas Muqdishos korraldas äärmuslik islamiliikumine Ash-Shabāb autopommiplahvatuse. Mere ääres asunud SYL Hotel hotelli juures toimunud plahvatuses hukkus vähemalt 14 inimest ja veel 30 inimest sai vigastada. (Reuters)
* Suurbritannias teatas Konservatiivse Partei endine esimees Michael Howard, et toetab Suurbritannia lahkumist Euroopa Liidust. (BBC News)
* Eesti kultuuriminister Indrek Saar külastas Paidet. (Vabariigi Valitsus)

## [[27. veebruar]]

* 2016. aasta Ameerika Ühendriikide presidendivalimised: Lõuna-Carolina osariigis toimusid Demokraatliku Partei eelvalimised, mille võitis 73% häältega Hillary Clinton. (FOX News)
* Afganistani pealinnas Kabulis kaitseministeeriumi juures toimunud enesetapurünnakus hukkus 15 ja sai vigastada 33 inimest, neist enamik olid kaitseministeeriumi ametnikud. Rohkete ohvritega enesetapurünnak toimus ka Konarhā provintsis, kus hukkus 13 inimest. (Reuters)
* Ameerika Ühendriikides California osariigis Anaheimis toimus kokkupõrge meeleavaldusele kogunenud Ku Klux Klani liikmete ja omakorda nende vastu meelt avaldama kogunenud inimeste vahel. Neli inimest sai kokkupõrkes noahaavu, ühe vigastused olid rasked. Kokku vahistas politsei 13 inimest. (Reuters)
* Süüria kodusõda: Süürias hakkas südaööl pärast viieaastast sõjategevust kehtima relvarahu. (ERR Uudised)
* Zimbabwes Masvingo linnas tähistati suurejooneliste pidustustega riigi presidendi Robert Mugabe 92. sünnipäeva. Vaesunud riigis kulutati presidendi sünnipäeva tähistamisele ligi 1 miljon USA dollarit. (Reuters)
* Venemaa president Vladimir Putin nimetas Rašid Temrezovi, kelle ametiaeg Karatšai-Tšerkessia presidendina hakkas lõppema, presidendi kohusetäitjaks kuni uute valimiste toimumiseni. (Rulers)
* Venemaal Moskvas toimus marss aasta tagasi tapetud opositsioonipoliitiku Boriss Nemtsovi mälestuseks. Võimude hinnangul osales marsil umbes 7500 inimest, vaatlejate hinnangul oli marsil osavõtjaid kuni 25 000. (ERR Uudised)

## [[28. veebruar]]

* Ameerika Ühendriikides Los Angeleses toimus Oscari filmiauhindade tseremoonia. Parima filmi auhinna võitis Tom McCarthy film "Päevavalgele", parima lavastaja auhinna Alejandro González Iñárritu filmi "Mees, kes jäi ellu" eest, parima meespeaosatäitja auhinna Leonardo DiCaprio osatäitmise eest samas filmis ja parima naispeaosatäitja auhinna Brie Larson osatäitmise eest filmis "Tuba". (Reuters)
* Iraagi pealinnas Bagdadis šiiitide linnaosa mobiiltelefonide turul toimunud kahes enesetapurünnakus hukkus vähemalt 70 inimest. Vastutuse rünnaku eest võttis äärmuslik islamiliikumine Islamiriik. (Reuters)
* Mehhiko põhjaosas Durango osariigis sõitis kaljult alla reisijaid vedanud buss. 45 m kõrguselt alla kukkunud bussis hukkus 10 inimest ja veel 25 inimest said vigastada. (Reuters)
* Somaalias Baydhabo linnas toimus kaks enesetapurünnakut, üks rahvarohkel ristmikul ja teine ühes restoranis. Kahes rünnakus hukkus kokku vähemalt 30 inimest, veel ligi 40 inimest said vigastada. Vastutuse rünnaku eest võttis äärmuslik islamiliikumine Ash-Shabāb. (Reuters)
* Šveitsis toimunud rahvahääletusel kukkus läbi Šveitsi Rahvapartei algatatud ettepanek deporteerida riigist need välismaalased, kes on toime pannud mõne seaduserikkumise. Referendumil osales umbes 62% hääleõiguslikust elanikkonnast, neist 58,9% oli ettepaneku vastu. (Reuters)

## [[29. veebruar]]

* Hiina lõunaosas Haikou linnas ründas noaga relvastatud mees kohaliku algkooli ees kooli õpilasi. Rünnakus sai vigastada kuus poissi ja neli tüdrukut, kahe lapse vigastused olid rasked. Seejärel sooritas ründaja enesetapu. (Reuters)
* Indoneesia pealinnas Jakartas algasid linna suurima prostitutsioonikvartali Kalijodo lammutustööd. Võitluses illegaalse prostitutsiooniga on Indoneesia võimud riigis sulgenud ja lammutanud juba ligi 70 nn punaste laternate kvartalit. (Reuters)
* Eestis viibis visiidil Uus-Meremaa haridusminister Hekia Paratale. (Vabariigi Valitsus)
* Eesti välisminister Marina Kaljurand ja Soome välisminister Timo Soini alustasid kuni 4. märtsini kestvat ühist visiiti Austraalias ja Uus-Meremaal. Visiidi esimesel päeval avasid ministrid ametlikult Eesti saatkonna Canberras. (Vabariigi Valitsus) (Välisministeerium)